Predkladacia správa

Návrh zákona o niektorých opatreniach týkajúcich sa Slovenského rozhlasu a Slovenskej televízie (ďalej len „návrh zákona“) sa predkladá na základe uznesenia vlády SR č. 741 z 15.10.2008 k návrhu koncepcie zmlúv medzi štátom a verejnoprávnymi vysielateľmi o obsahoch, cieľoch a zabezpečení služieb verejnosti v oblasti rozhlasového a televízneho vysielania (ďalej len „koncepcia zmlúv so štátom“). Uznesením bola ministrovi kultúry  uložená povinnosť pripraviť návrh novelizácie príslušných právnych predpisov s cieľom upraviť proces prípravy, schvaľovania a mechanizmus realizácie zmlúv medzi štátom a verejnoprávnymi vysielateľmi o obsahoch, cieľoch a zabezpečení služieb verejnosti v oblasti rozhlasového a televízneho vysielania (ďalej len „zmluvy so štátom“). Návrhom zákona sa novelizuje zákon č. 619/2003 Z. z. o Slovenskom rozhlase v znení neskorších predpisov, zákon č. 16/2004 Z. z. o Slovenskej televízii v znení neskorších predpisov a zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.

	Realizácia koncepcie zmlúv so štátom zabezpečí vytvorenie novej, špecifickej formy zmluvného vzťahu, ktorej účelom je garancia plnenia zákonných nárokov pri poskytovaní služieb verejnosti zo strany Slovenského rozhlasu a Slovenskej televízie. Tento mechanizmus zabezpečí transparentné využívanie verejných zdrojov určených na podporu výroby pôvodných programov vo verejnom záujme, podporu investičných účelových projektov a zabezpečenie zahraničného vysielania Slovenského rozhlasu.

Účelom návrhu zákona je upraviť proces prípravy, uzatvárania a kontroly plnenia povinností vyplývajúcich zo zmlúv so štátom, a zároveň zosúladiť zákon č. 619/2003 Z. z. o Slovenskom rozhlase v znení neskorších predpisov a  zákon č. 16/2004 Z. z. o Slovenskej televízii v znení neskorších predpisov so zákonom č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov v nadväznosti na zaradenie Slovenskej televízie a Slovenského rozhlasu medzi subjekty verejnej správy. Navrhovanou novelou sa majú odstrániť aj niektoré legislatívne nedostatky, ktoré v praxi spôsobujú orgánom verejnoprávnych vysielateľov viaceré aplikačné problémy. 

V súlade s ustanoveniami navrhovanej právnej úpravy bude východiskom pre tvorbu zmlúv so štátom dlhodobá stratégia rozvoja programovej služby s dôrazom na verejný záujem a rozvoja príslušného verejnoprávneho vysielateľa. Návrhy zmlúv so štátom, ktoré budú uzatvárané na obdobie piatich rokov,  ako aj návrhy dodatkov k nim na príslušný kalendárny rok  budú generálni riaditelia verejnoprávnych vysielateľov povinní predložiť Rozhlasovej rade (ďalej len „rada SRo“), resp. Rade Slovenskej televízie (ďalej len „rada STV“) na zaujatie stanoviska predtým, ako príslušný návrh spolu so stanoviskom rady SRo a rady STV predložia Ministerstvu kultúry Slovenskej republiky, s ktorým budú zmluvu so štátom, ako aj dodatky k nej uzatvárať. Predkladaný návrh zákona taktiež rozširuje pôsobnosť Dozornej komisie Slovenského rozhlasu a Dozornej komisie Slovenskej televízie, ktoré budú zaujímať stanovisko aj k tej časti výročnej správy, ktorá sa týka hospodárenia Slovenského rozhlasu s finančnými prostriedkami poskytnutými na základe zmluvy so štátom, resp. Slovenskej televízie s finančnými prostriedkami poskytnutými na základe zmluvy so štátom.

Navrhovaná novela zákona sa dotýka taktiež ustanovení upravujúcich financovanie verejnoprávnych vysielateľov a nahrádza súčasnú formu poskytovania prostriedkov zo štátneho rozpočtu verejnoprávnym vysielateľom určených na uskutočnenie niektorých programov vo verejnom záujme, na uskutočnenie účelových investičných projektov, alebo na zabezpečenie vysielania Slovenského rozhlasu do zahraničia. Podľa terajšej právnej úpravy sa tieto prostriedky poskytujú na základe transferov a kapitálových transferov podľa zákona o štátnom rozpočte na príslušný rok. V súlade s návrhom zákona budú prostriedky určené na vyššie uvedené účely poskytnuté formou príspevku zo štátneho rozpočtu na základe zmluvy so štátom.  

Návrhom zákona sa umožňuje Slovenskému rozhlasu a Slovenskej televízii prijímať úvery, čo podľa súčasnej právnej úpravy nie je možné. Obsahom navrhovanej novely je aj stanovenie podmienok, za akých tak verejnoprávni vysielatelia môžu urobiť.

Návrh zákona je v súlade s Ústavou Slovenskej republiky, ústavnými zákonmi, zákonmi a medzinárodnými zmluvami, ktorými je Slovenská republika viazaná, ako aj s právom Európskych spoločenstiev a Európskej únie.

Realizácia predloženého návrhu zákona bude mať vplyv na verejné financie. Výška finančných prostriedkov poskytnutých verejnoprávnym vysielateľom zo štátneho rozpočtu na základe zmlúv so štátom bude kvantifikovaná pri ich príprave.
 
Realizácia predloženého návrhu zákona zároveň predpokladá pozitívny dopad na rozpočet Slovenského rozhlasu a rozpočet Slovenskej televízie a nepredpokladá dopad na zamestnanosť, na podnikateľské prostredie a stav životného prostredia.

Návrh zákona bol  v lehote od 5. februára 2009 do 25. februára 2009 predmetom medzirezortného pripomienkového konania. Z povinne pripomienkujúcich subjektov uplatnilo zásadné pripomienky Ministerstvo financií  – dňa 4.3.2009 sa uskutočnilo na pôde MK SR rozporové konanie, počas ktorého bol rozpor odstránený. 

Návrh zákona bol 17. marca 2009 prerokovaný v Legislatívnej rade vlády SR, ktorá uložila predkladateľovi zapracovať pripomienky prijaté na jej rokovaní a návrh v novom znení v prípade zapracovania všetkých pripomienok odporučila vláde schváliť. Návrh zákona sa predkladá na rokovanie vlády SR bez rozporov.